送李睢陽
作者：王維
朝代：唐

paragraphs: 將置酒，思悲翁。
使君去，出城東。
麥漸漸，雉子斑。
槐陰陰，到潼關。
騎連連，車遲遲。
心中悲，宋又遠。
周間之，南淮夷。
東齊兒，碎碎織練與素絲。
遊人賈客信難持，五穀前熟方可爲。
下車閉閤君當思，天子當殿儼衣裳。
大官尚食陳羽觴，彤庭散綬垂鳴璫。
黃紙詔書出東廂，輕紈疊綺爛生光。
宗室子弟君最賢，分憂當爲百辟先。
布衣一言相爲死，何況聖主恩如天。
鸞聲噦噦魯侯旂，明年上計朝京師。
須憶今日斗酒別，慎勿富貴忘我爲。